ROJNA หุ้นซ่อนมูลค่า..!?
ก่อนหน้านี้บริษัท สวนอุตสาหกรรมโรจนะ จำกัด (มหาชน) หรือ ROJNA เป็นหุ้นในกลุ่มนิคมอุตสาหกรรม ที่ถูกมองข้ามเสมอ !!
18 มิ.ย. 2562

สำนักข่าวรัชดา
ก่อนหน้านี้บริษัท สวนอุตสาหกรรมโรจนะ จำกัด (มหาชน) หรือ ROJNA เป็นหุ้นในกลุ่มนิคมอุตสาหกรรม ที่ถูกมองข้ามเสมอ !!
ส่วนหนึ่งอาจเป็นเพราะสภาพคล่องของหุ้นมีน้อย…ทำให้การซื้อขายไม่คึกคักเท่าที่ควร
แต่…จริงๆ แล้ว ROJNA เป็นหุ้นที่มีมูลค่าซ่อนไว้มากมาย
เรียกได้ว่ามีดีจนคาดไม่ถึงเชียวล่ะ…
เริ่มจาก  ROJNA ถูกยกให้เป็นหุ้นปลอดภัยในกลุ่มนิคมอุตฯ เพราะกำไรก่อนหักดอกเบี้ยและภาษี (EBIT) ในสัดส่วน 66% ของบริษัทเกิดจากรายได้ประจำ จากธุรกิจผลิตไฟฟ้ากำลังการผลิต 216 เมกะวัตต์ (MW) คิดเป็นสัดส่วน 45% ของ EBIT และธุรกิจผลิตน้ำเพื่ออุตสาหกรรม คิดเป็นสัดส่วน 10%
จึงช่วยป้องกันความเสี่ยงด้านผลประกอบการ และสร้างรายได้และกระแสเงินสดที่มั่นคง
แถม ROJNA ยังจัดว่าเป็นหุ้นที่ ยีลด์ค่อนข้างสูง เงินปันผล 6.5%ต่อปี !!
เหมาะที่จะถือยาว เพื่อรับเงินปันผล…เป็นอย่างยิ่ง..!
นี่ยังไม่นับรวมจากกรณีเมื่อต้นปี 2561 ROJNA บุ๊กกำไรพิเศษจากการขายหุ้นบริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON (ปัจจุบันเปลี่ยนชื่อใหม่เป็นบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT) ให้บริษัท เฟรเซอร์ส แอสเซ็ทส์ จำกัด (FAS) ซึ่งเป็นบริษัทในกลุ่มของ “เสี่ยเจริญ สิริวัฒนภักดี” เจ้าของธุรกิจเบียร์ช้าง ประมาณ 1.74 พันล้านบาท
ที่สำคัญ หากไปดูพอร์ตการลงทุนของ ROJNA จะเห็นว่าโป่งพองเป็นพิเศษ จากการถือหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF จำนวน 19.40 ล้านหุ้น ซึ่งมีต้นทุนอยู่ที่ 873 ล้านบาท (ซื้อที่ราคา IPO 45 บาท)
แต่ปัจจุบันราคาหุ้น GULF พุ่งทะยานไปที่ 111.50 บาท
ทำให้มีส่วนต่างกำไรจากหุ้น GULF ในพอร์ตการลงทุนของ ROJNA อยู่ที่ 1,290 ล้านบาท
ถึงแม้เป็นแค่กำไรทางบัญชี…แต่ก็ทำให้พอร์ตการลงทุนของ ROJNA ใหญ่ขึ้น
หนุนให้แอสเซทของ ROJNA มีมูลค่ามากขึ้น
หันไปดูงบไตรมาส 1/62 ถือว่าทำได้ดี ฟาดกำไรสุทธิไปแล้ว 411.59 ล้านบาท เพิ่มขึ้น 169.99% จากช่วงเดียวกันปีก่อนที่มีกำไรสุทธิ 152.44 ล้านบาท
โดยมีรายได้จากการขายอสังหาริมทรัพย์ 401.79 ล้านบาท เพิ่มขึ้น 154.30% รายได้จากการขายไฟฟ้า 2,669.27 ล้านบาท เพิ่มขึ้น 10.37% และรายได้ค่าบริการและค่าเช่า ประกอบด้วย รายได้จากการขายน้ำเพื่ออุตสาหกรรม บริการบำบัดน้ำเสีย และค่าบริการส่วนกลาง 180.06 ล้านบาท เพิ่มขึ้น 7.55%
ถือเป็นหุ้นกลุ่มนิคมฯ นอกสายตาที่แอบซ่อนมูลค่าไว้มากมายจริง ๆ
หากย้อนไปดูราคาหุ้น ROJNA ช่วง 1 สัปดาห์ที่ผ่านมา จะเห็นว่า ปรับตัวขึ้นร้อนแรงไปแล้ว 13.21% !!
โดยเมื่อวันจันทร์ที่ผ่านมา ราคาพุ่งแรงไปแตะที่ระดับ 6.10 บาท ทำนิวไฮในรอบ 1 ปี ก่อนมาปิดตลาดที่ 6.05 บาท เพิ่มขึ้น 0.40 บาท หรือปรับเพิ่มขึ้น 7.08% เมื่อเทียบกับราคาปิดก่อนหน้า
ล่าสุดวานนี้..ลดดีกรีความร้อนแรงลงเล็กน้อยปิดตลาดที่ระดับ 6.00 บาท เมื่อเทียบกับราคาปิดก่อนหน้า
การปรับขึ้นแรงของราคาช่วงที่ผ่านมา น่าจะช่วยลบภาพจำที่ว่า ROJNA เป็นหุ้นที่ถูกมองข้าม..
แต่…กลายเป็นหุ้นเด่นพื้นฐานแกร่งที่นักลงทุนต่างวิ่งเข้าใส่ไปแล้ว…!!!
…อิ อิ อิ…